คลังอู้ฟู่รับเงินปตท. ครึ่งปี2.6หมื่นล้าน
ครึ่งปี ปตท.จ่ายเงินปันผล-ภาษี ให้กระทรวงการคลัง 2.67 หมื่นล้าน หลังบอร์ดมีมติจ่าย 8 บาท/หุ้น สูงกว่างวดเดียวกันของปีก่อน
20 ส.ค. 2560

ครึ่งปี ปตท.จ่ายเงินปันผล-ภาษี ให้กระทรวงการคลัง 2.67 หมื่นล้าน หลังบอร์ดมีมติจ่าย 8 บาท/หุ้น สูงกว่างวดเดียวกันของปีก่อน
คณะกรรมการ บริษัท ปตท. (PTT) มีมติให้จ่ายเงินปันผลให้กับผู้ถือหุ้นสำหรับผลดำเนินงานงวดครึ่งปีแรกของปี 2560 ในอัตราหุ้นละ 8 บาท ซึ่งครึ่งปีแรกปีนี้ ปตท.จ่ายปันผลมากขึ้นเมื่อเปรียบเทียบกับงวดเดียวกันของปีก่อนที่จ่ายหุ้นละ 6 บาท ภายหลังจากที่บริษัทมีผลกำไรงวดครึ่งปีแรก 7.7 หมื่นล้านบาท ปรับตัวเพิ่มขึ้น 59.60% เมื่อเปรียบเทียบกับงวดเดียวกันของปีก่อนที่มีกำไรสุทธิ 4.8 หมื่นล้านบาท  
อย่างไรก็ตาม หากดูในโครงสร้างผู้ถือหุ้นของ บริษัท ปตท. จะพบว่ามีกระทรวงการคลังถือหุ้นทางตรงอยู่ 1,459.88 ล้านหุ้น หรือ 51.11% จะได้รับเงินปันผลจำนวน 1.16 หมื่นล้านบาท และเมื่อนับรวมการถือหุ้นทางอ้อมผ่านกองทุนวายุภักษ์ 1 โดย บลจ.เอ็มเอฟซี และ บลจ.กรุงไทย อีก 391.82 ล้านหุ้น หรือ 13.72% ก็เท่ากับว่าจะได้รับเงินปันผลอีก 3,134.72 ล้านบาท นับรวมๆ แล้วกระทรวงการคลังจะได้รับเงินปันผลทั้งสิ้น 1.48 หมื่นล้านบาท 
“กำไรที่ดีขึ้นทำให้ในครึ่งปีแรกปตท.เสียภาษีให้กับรัฐเป็นเงิน 1.19หมื่นล้านบาท เมื่อนับรวมกับเงินปันผล ครึ่งปีแรก ปตท.จ่ายเงินให้รัฐรวมทั้งสิ้น 2.67 หมื่นล้านบาท”คณะกรรมการ กล่าว
ทั้งนี้ การจ่ายปันผลของ ปตท.ในอัตราหุ้นละ 8 บาท คิดเป็น 29.8% ของกำไรสุทธิของงบการเงินรวม และมีเม็ดเงินปันผลที่จ่ายให้กับผู้ถือหุ้นรวม 2.2 หมื่นล้านบาท โดยบริษัทจะปิดสมุดทะเบียนพักการโอนหุ้นในวันที่ 5 ก.ย. หรือนักลงทุนที่ซื้อหุ้น หลังวันที่ 5 ก.ย. จะไม่ได้สิทธิรับเงินปันผล ซึ่งจะจ่ายเงินปันผลให้กับผู้ถือหุ้นในวันที่ 15 ก.ย.นี้